CELEX: 32017D0918
Language: ro
Date: 2017-05-23 00:00:00
Title: Decizia de punere în aplicare (UE) 2017/918 a Comisiei din 23 mai 2017 de identificare a statului Saint Vincent și Grenadinele ca țară terță necooperantă în ceea ce privește combaterea pescuitului ilegal, nedeclarat și nereglementat

30.5.2017   
            
            
               RO
            
            
               Jurnalul Oficial al Uniunii Europene
            
            
               L 139/70
            
         DECIZIA DE PUNERE ÎN APLICARE (UE) 2017/918 A COMISIEI
   din 23 mai 2017
   de identificare a statului Saint Vincent și Grenadinele ca țară terță necooperantă în ceea ce privește combaterea pescuitului ilegal, nedeclarat și nereglementat
   COMISIA EUROPEANĂ,
   având în vedere Tratatul privind funcționarea Uniunii Europene,
   având în vedere Regulamentul (CE) nr. 1005/2008 al Consiliului din 29 septembrie 2008 de instituire a unui sistem comunitar pentru prevenirea, descurajarea și eliminarea pescuitului ilegal, nedeclarat și nereglementat, de modificare a Regulamentelor (CEE) nr. 2847/93, (CE) nr. 1936/2001 și (CE) nr. 601/2004 și de abrogare a Regulamentelor (CE) nr. 1093/94 și (CE) nr. 1447/1999 (1), în special articolul 31,
   întrucât:
   1.   INTRODUCERE
   
   
               (1)
            
            
               Regulamentul (CE) nr. 1005/2008 (denumit în continuare„Regulamentul INN”) instituie un sistem al Uniunii pentru prevenirea, descurajarea și eliminarea pescuitului ilegal, nedeclarat și nereglementat (INN).
            
         
               (2)
            
            
               Capitolul VI din Regulamentul INN definește procedura de identificare a țărilor terțe necooperante, demersurile privind țările identificate ca țări terțe necooperante, stabilirea unei liste a țărilor necooperante, radierea de pe lista țărilor necooperante, publicarea listei țărilor necooperante și eventualele măsuri de urgență.
            
         
               (3)
            
            
               În conformitate cu articolul 31 din Regulamentul INN, Comisia trebuie să identifice țările terțe pe care le consideră necooperante în ceea ce privește combaterea pescuitului INN. O țară terță poate fi identificată ca țară terță necooperantă dacă aceasta nu se achită de sarcinile care îi revin în temeiul dreptului internațional în calitatea sa de stat de pavilion, stat portuar, stat de coastă sau stat de piață, și anume dacă nu ia măsuri de prevenire, descurajare și eliminare a activităților de pescuit INN.
            
         
               (4)
            
            
               Identificarea țărilor terțe necooperante se bazează pe examinarea tuturor informațiilor prevăzute la articolul 31 alineatul (2) din Regulamentul INN.
            
         
               (5)
            
            
               În conformitate cu articolul 33 din Regulamentul INN, Consiliul trebuie să stabilească o listă a țărilor necooperante. Acestor țări li se aplică măsurile prevăzute la articolul 38 din Regulamentul INN.
            
         
               (6)
            
            
               În conformitate cu articolul 12 alineatul (2) din Regulamentul INN, produsele pescărești pot fi importate în Uniune numai dacă sunt însoțite de un certificat de captură în conformitate cu regulamentul respectiv.
            
         
               (7)
            
            
               În temeiul articolului 20 alineatul (1) litera (a) din Regulamentul INN, certificatele de captură validate de un anumit stat de pavilion pot fi acceptate numai dacă statul respectiv notifică Comisiei măsurile adoptate privind punerea în aplicare, controlul și asigurarea respectării legilor, a reglementărilor și a măsurilor de conservare și de gestionare cărora trebuie să li se conformeze navele sale de pescuit.
            
         
               (8)
            
            
               Saint Vincent și Grenadinele nu a prezentat Comisiei notificarea sa în calitate de stat de pavilion în conformitate cu articolul 20 din Regulamentul INN.
            
         
               (9)
            
            
               În conformitate cu articolul 20 alineatul (4) din Regulamentul INN, Comisia cooperează din punct de vedere administrativ cu țările terțe în domenii legate de punerea în aplicare a prevederilor respectivului regulament referitoare la certificarea capturilor.
            
         
               (10)
            
            
               Pe baza informațiilor menționate la articolul 31 alineatul (2) din Regulamentul INN, Comisia a considerat că există indicii clare potrivit cărora Saint Vincent și Grenadinele nu și-a îndeplinit obligațiile care îi revin în temeiul dreptului internațional în calitatea sa de stat de pavilion, stat portuar, stat de coastă sau stat de piață de a lua măsuri pentru a preveni, descuraja sau elimina pescuitul INN.
            
         
               (11)
            
            
               În consecință, conform articolului 32 din Regulamentul INN, Comisia a decis să notifice Saint Vincent și Grenadinele, prin decizia din 12 decembrie 2014 (2), în legătură cu posibilitatea de a fi identificată ca țară terță necooperantă în temeiul Regulamentului INN.
            
         
               (12)
            
            
               Decizia din 12 decembrie 2014 includea informații privind principalele fapte și considerații care stăteau la baza acestei posibile identificări.
            
         
               (13)
            
            
               Decizia a fost notificată statului Saint Vincent și Grenadinele împreună cu o scrisoare prin care acest stat era invitat ca, în strânsă cooperare cu Comisia, să pună în aplicare un plan de acțiune pentru remedierea deficiențelor identificate.
            
         
               (14)
            
            
               În particular, Comisia a invitat Saint Vincent și Grenadinele: (i) să ia toate măsurile necesare pentru a pune în aplicare acțiunile cuprinse în planul de acțiune sugerat de Comisie; (ii) să evalueze punerea în aplicare a acțiunilor cuprinse în planul de acțiune sugerat de Comisie; și (iii) să transmită Comisiei, o dată la șase luni, un raport detaliat de evaluare a punerii în aplicare a fiecărui acțiuni din punctul de vedere, printre altele, al eficacității sale individuale și/sau generale în asigurarea unui sistem de control al pescuitului pe deplin conform.
            
         
               (15)
            
            
               Saint Vincent și Grenadinele a avut posibilitatea de a răspunde deciziei din 12 decembrie 2014, precum și altor informații pertinente comunicate de Comisie, care i-au permis să prezinte probe pentru a infirma sau a completa faptele stipulate în decizia din 12 decembrie 2014. Statului Saint Vincent și Grenadinele i s-a asigurat dreptul de a solicita sau de a furniza informații suplimentare.
            
         
               (16)
            
            
               Prin decizia și prin scrisoarea sa din 12 decembrie 2014, Comisia a inițiat un proces de dialog cu Saint Vincent și Grenadinele și a indicat faptul că, în opinia sa, un termen de șase luni era, în principiu, suficient pentru a se ajunge la un acord.
            
         
               (17)
            
            
               Comisia a continuat să solicite și să verifice toate informațiile pe care le-a considerat necesare. Observațiile prezentate verbal și în scris de către Saint Vincent și Grenadinele, ca urmare a deciziei din 12 decembrie 2014, au fost examinate și luate în considerare. Statul Saint Vincent și Grenadinele a fost ținut permanent la curent, fie verbal, fie în scris, în legătură cu analiza întreprinsă de Comisie.
            
         
               (18)
            
            
               Saint Vincent și Grenadinele nu a abordat într-o măsură suficientă aspectele problematice și deficiențele prezentate în decizia din 12 decembrie 2014 și, de asemenea, nu a reușit să pună pe deplin în aplicare măsurile propuse în planul de acțiune care însoțea decizia.
            
         2.   PROCEDURA CU PRIVIRE LA SAINT VINCENT ȘI GRENADINELE
   
   
               (19)
            
            
               La 12 decembrie 2014, în conformitate cu articolul 32 din Regulamentul INN, Comisia a notificat statului Saint Vincent și Grenadinele faptul că avea în vedere posibilitatea de a identifica acest stat ca țară terță necooperantă.
            
         
               (20)
            
            
               Comisia a sugerat statului Saint Vincent și Grenadinele ca, în strânsă cooperare cu serviciile sale, să pună în aplicare un plan de acțiune pentru remedierea deficiențelor identificate în decizia din 12 decembrie 2014.
            
         
               (21)
            
            
               Principalele deficiențe identificate de Comisie se refereau la nepunerea repetată în aplicare a unor obligații prevăzute de dreptul internațional, legate mai ales de adoptarea unui cadru legal adecvat, de lipsa unei monitorizări adecvate și eficiente, de lipsa unui sistem de observare și a unui program de inspecție, de lipsa unor proceduri clare și transparente de înmatriculare și acordare a licențelor de pescuit și de lipsa unui sistem de sancționare disuasivă. Alte deficiențe identificate erau legate, mai general, de respectarea obligațiilor internaționale, inclusiv a recomandărilor și a rezoluțiilor organizațiilor regionale de gestionare a pescuitului (ORGP). S-a identificat, de asemenea, o lipsă de consecvență cu recomandările și cu rezoluțiile unor organisme relevante, cum ar fi Planul internațional FAO de acțiune împotriva pescuitului ilegal, nedeclarat și nereglementat al Organizației Națiunilor Unite (PIA INN) și Orientările FAO privind performanța statului de pavilion. Cu toate acestea, lipsa consecvenței cu recomandările și cu rezoluțiile fără caracter obligatoriu a fost luată în considerare numai ca probă suplimentară și nu a stat la baza identificării în cauză.
            
         
               (22)
            
            
               Prin scrisoarea sa din 2 februarie 2015, Saint Vincent și Grenadinele a informat Comisia în legătură cu măsurile instituționale stabilite în vederea soluționării deficiențelor identificate în decizia din 12 decembrie 2014.
            
         
               (23)
            
            
               La 11 februarie 2015 au avut loc, în Panama, consultări tehnice între Comisie și Saint Vincent și Grenadinele.
            
         
               (24)
            
            
               Comisia și autoritățile din Saint Vincent și Grenadinele au organizat o teleconferință la 13 martie 2015 pentru a urmări nivelul punerii în aplicare a planului de acțiune.
            
         
               (25)
            
            
               La 7 august 2015, autoritățile din Saint Vincent și Grenadinele au transmis un document în care se enumeră acțiunile întreprinse în ceea ce privește prevenirea pescuitului INN. Cu toate acestea, prin aceeași comunicare, autoritățile au anunțat că aprobarea finală a majorității documentelor enumerate în planul de acțiune era amânată.
            
         
               (26)
            
            
               La 2 octombrie 2015, Comisia a transmis o scrisoare Ministrului Agriculturii, Transformării Rurale, Silviculturii și Pescuitului din Saint Vincent și Grenadinele, declarând că nu exista nicio probă clară cu privire la faptul că autoritățile din Saint Vincent și Grenadinele ar fi abordat deficiențele care au condus la identificarea prealabilă ca țară terță necooperantă și sugerând continuarea dialogului prin intermediul unei vizite de dialog la fața locului.
            
         
               (27)
            
            
               Autoritățile din Saint Vincent și Grenadinele au răspuns la scrisoarea respectivă prezentând, la 28 octombrie 2015, un raport intermediar care nu conținea niciun element suplimentar față de documentul menționat în considerentul 25.
            
         
               (28)
            
            
               Printr-o scrisoare transmisă la 16 decembrie 2015, Comisia a subliniat lipsa de progrese a Saint Vincent și Grenadinele în ceea ce privește abordarea planului de acțiune stabilit ca urmare a deciziei din 12 decembrie 2014.
            
         
               (29)
            
            
               La 19 ianuarie 2016, Comisia a trimis o scrisoare autorităților din Saint Vincent și Grenadinele prin care împărtășea informațiilor colectate cu privire la activitatea navei de pescuit INN Asian Warrior, cunoscută deopotrivă sub numele de Kunlun and Taishan, și solicita informații suplimentare privind procesul de înmatriculare a navelor sub pavilionul acestei țări.
            
         
               (30)
            
            
               În februarie 2016, Comisia a efectuat o vizită de dialog cu scopul de a discuta progresul înregistrat după adoptarea deciziei din 12 decembrie 2014. Vizita a confirmat lipsurile rămase în abordarea deficiențelor identificate în decizie.
            
         
               (31)
            
            
               În martie 2016, autoritățile din Saint Vincent și Grenadinele au prezentat: (i) un proiect de plan național de acțiune împotriva pescuitului INN (PNA-INN); și (ii) un proiect de memorandum de înțelegere între cele două autorități naționale implicate în reglementarea navelor de pescuit, Serviciul pentru Pescuit și Departamentul Administrației Maritime. Prin scrisoarea din 3 iunie 2016, Comisia a informat autoritățile din Saint Vincent și Grenadinele despre posibilitatea ca conținutul acelor documente să nu fie în concordanță cu responsabilitățile țării în temeiul dreptului internațional în calitate de stat de pavilion, de a lua măsuri pentru a preveni, descuraja și elimina activitățile de pescuit INN. Mai mult, scrisoarea sublinia absența unui calendar clar de soluționare a deficiențelor identificate în planul de acțiune.
            
         
               (32)
            
            
               Prin scrisoarea din 3 iunie 2016, Comisia a invitat autoritățile din Saint Vincent și Grenadinele să furnizeze informații privind nava de pescuit Gotland, aflată sub pavilionul acestei țări și despre care se presupune că ar fi desfășurat activități de pescuit fără o licență valabilă în ape aflate sub jurisdicția națională a Senegalului, refuzând să respecte ordinele date de autoritățile senegaleze (3).
            
         
               (33)
            
            
               În iunie 2016, Saint Vincent și Grenadinele a aderat la Acordul FAO privind măsurile de competența statului portului.
            
         
               (34)
            
            
               La 15 iulie 2016, autorităților din Saint Vincent și Grenadinele li s-a transmis un mesaj de atenționare prin e-mail, prin care acestea erau încurajate să ia măsuri active în lupta împotriva activităților de pescuit INN și să corecteze deficiențele cadrelor juridic și administrativ din domeniul pescuitului.
            
         
               (35)
            
            
               Această din urmă comunicare a fost urmată de o scrisoare trimisă autorităților din Saint Vincent și Grenadinele la 24 octombrie 2016, a cărei primire a fost confirmată de autoritățile respective în aceeași zi.
            
         3.   IDENTIFICAREA SAINT VINCENT ȘI GRENADINELE CA ȚARĂ TERȚĂ NECOOPERANTĂ
   
   
               (36)
            
            
               În temeiul articolului 31 alineatul (3) din Regulamentul INN, Comisia a examinat îndeplinirea de către Saint Vincent și Grenadinele a obligațiilor internaționale care îi revin în calitate de stat de pavilion, stat portuar, stat de coastă sau stat de piață. În sensul acestei examinări, Comisia a ținut seama de parametrii enumerați la articolul 31 alineatele (4)-(7) din Regulamentul INN.
            
         3.1.   Măsuri luate în ceea ce privește recurența activităților navelor de pescuit și a fluxurilor comerciale INN [articolul 31 alineatul (4) din Regulamentul INN]
   
   
               (37)
            
            
               Pe baza unor informații din domeniul public, Comisia a stabilit că cel puțin două nave aflate sub pavilionul statului Saint Vincent și Grenadinele au fost implicate în activități de pescuit INN în 2015 și în 2016 (4).
            
         
               (38)
            
            
               În august 2015, nava de pescuit Asian Warrior, cunoscută deopotrivă sub numele de Kunlun and Taishan, a fost înmatriculată ca navă frigorifică sub pavilionul statului Saint Vincent și Grenadinele. Nava, care fusese anterior reținută în Thailanda din cauza declarației false potrivit căreia s-ar fi aflat sub pavilion indonezian, a părăsit portul thailandez Phuket fără permisiunea autorităților competente în septembrie 2015. Înainte de aceasta, nava alimentase cu 80 000 litri de combustibil și reîncărcase în calele navei toți peștii (specii de Dissostichus) care fuseseră anterior descărcați în Thailanda. În decembrie 2015, autoritățile senegaleze au reținut nava.
            
         
               (39)
            
            
               La 8 februarie 2016, din ordinul persoanei juridice situate în afara Saint Vincent și Grenadinele căreia îi fusese delegată gestionarea registrului, autoritățile din Saint Vincent și Grenadinele au radiat nava din registrul navelor din Saint Vincent și Grenadinele pentru „utilizarea abuzivă a certificatelor de înmatriculare care nu erau valabile pentru navigație”. În timp ce Asian Warrior a fost implicată în mai multe activități INN când opera sub pavilionul Saint Vincent și Grenadinele, inclusiv introducerea de capturi ilegale pe piață, autoritățile din Saint Vincent și Grenadinele nu au luat nicio măsură administrativă sau penală în această privință, în afară de radierea navei din registrul național. În plus, nava Asian Warrior a fost inclusă pe lista navelor de pescuit INN a Comisiei pentru conservarea faunei și florei marine din Antarctica (CCAMLR) începând din 2003, iar Interpol a emis o notă violetă (Purple Notice) la 13 ianuarie 2015, care a fost actualizată ultima dată la 29 septembrie 2015.
            
         
               (40)
            
            
               Simpla decizie administrativă de a radia o navă de pescuit din registru, fără a asigura posibilitatea de a impune alte penalități, este un act care nu asigură producerea unor efecte de descurajare. Radierea unei nave de pescuit nu asigură faptul că cei vinovați sunt sancționați pentru acțiunile lor și sunt privați de beneficiile acțiunilor lor. Mai mult, lipsa unui răspuns adecvat din partea Saint Vincent și Grenadinele și lipsa de cooperare cu autoritățile competente ale statelor portului implicate nu sunt în concordanță cu obligațiile sale prevăzute la articolul 6 din Acordul FAO privind măsurile de competența statului portului, și anume prevenirea, descurajarea și eliminarea pescuitului ilegal, nedeclarat și nereglementat.
            
         
               (41)
            
            
               Comisia nu a primit nicio comunicare din partea autorităților din Saint Vincent și Grenadinele prin care să i se furnizeze informații în legătură cu Asian Warrior.
            
         
               (42)
            
            
               Din informațiile colectate de Comisie, în februarie 2016 a fost prezentat un raport care denunța faptul că o navă aflată sub pavilionul Saint Vincent și Grenadinele, Gotland
                   (5), pescuia fără autorizație în zona economică exclusivă a Senegalului. În această privință, autoritățile senegaleze au dat ordinul de a urmări și reține nava, care însă a părăsit zona. Întrucât aceste activități constituie o încălcare a Codului pescuitului maritim din Senegal (6), autoritățile senegaleze au sancționat nava de pescuit Gotland cu o amendă de 1 030 000 000 CFA (7).
            
         
               (43)
            
            
               În urma unei cereri de asistență primite din partea autorităților senegaleze, Comisia a intrat în contact cu autoritățile din Saint Vincent și Grenadinele, în special pentru a sublinia cât de important este ca statul Saint Vincent și Grenadinele să ia măsurile necesare în ceea ce privește respectiva navă. Până în prezent, Comisia nu a primit niciun răspuns din partea Saint Vincent și Grenadinele și nu i-a fost adus la cunoștință niciun răspuns la cererile de asistență reciprocă transmise de statele membre în temeiul articolului 51 din Regulamentul INN. De asemenea, Comisia a fost informată că au existat inițiative similare venind și din partea anumitor țări terțe. Comisia nu a fost informată din nicio altă sursă în legătură cu vreo măsură adoptată de Saint Vincent și Grenadinele în ceea ce privește nava în cauză.
            
         
               (44)
            
            
               Referitor la informațiile stipulate în considerentele 37-43, Comisia consideră că Saint Vincent și Grenadinele nu și-a îndeplinit responsabilitățile în calitate de stat de pavilion de a-și împiedica flota să se angajeze în activități INN. În acest sens, se reamintește că, în conformitate cu articolul 94 alineatul (2) litera (b) din UNCLOS, statul de pavilion trebuie să își asume jurisdicția, în conformitate cu dreptul intern, asupra navelor care arborează pavilionul său, inclusiv asupra acțiunilor comandanților, ale ofițerilor și ale echipajului de la bord. Se remarcă faptul că, în conformitate cu articolul 117 din UNCLOS, statul de pavilion are obligația, în ceea ce-i privește pe propriii resortisanți, de a lua sau de a coopera cu alte state la luarea măsurilor necesare pentru conservarea resurselor biologice din marea liberă.
            
         
               (45)
            
            
               În temeiul articolului 31 alineatul (4) litera (b) din Regulamentul INN, Comisia a examinat și măsurile adoptate de Saint Vincent și Grenadinele cu privire la accesul pe piața lor al produselor pescărești provenite din pescuitul INN. PIA INN oferă orientări privind măsurile referitoare la piață, convenite la nivel internațional, care susțin reducerea sau eliminarea comerțului cu pește și produse pescărești provenite din pescuitul INN. La punctul 71 din PIA INN se sugerează totodată că statele ar trebui să ia măsuri pentru a îmbunătăți transparența propriilor piețe cu scopul de a permite trasabilitatea peștelui sau a produselor din pește. În egală măsură, Codul de conduită pentru un pescuit responsabil al FAO (Codul de conduită) descrie, în particular la articolul 11, bune practici privind activitățile post-capturare și comerțul internațional responsabil. Articolul 11.1.11 din Codul de conduită menționat prevede că statele trebuie să se asigure că peștele și produsele pescărești sunt comercializate la nivel internațional și național în conformitate cu practici solide de conservare și gestionare, prin îmbunătățirea identificării originii peștelui și a produselor pescărești.
            
         
               (46)
            
            
               Pe parcursul celor două vizite efectuate în Saint Vincent și Grenadinele în mai 2014, astfel cum se menționează în considerentul 9 al deciziei din 12 decembrie 2014, și în februarie 2016, Comisia a stabilit că autoritățile competente din Saint Vincent și Grenadinele nu au fost în măsură să asigure un control adecvat al activităților flotei lor de pescuit. Autoritățile competente din Saint Vincent și Grenadinele au afirmat că toate navele lor de pescuit care operează în zona ICCAT debarcă sau transbordează exclusiv în porturi din Trinidad și Tobago (Port of Spain și Chaguaramas). Cu toate acestea, din cauza lipsei de cooperare cu autoritățile din Trinidad și Tobago, Saint Vincent și Grenadinele nu este în măsură să furnizeze informații legate de caracteristicile speciilor capturate de navele care operează sub pavilionul său în marea liberă sau legate de produsele pescărești debarcate sau transbordate în porturile din Trinidad și Tobago și fluxurile comerciale cu aceste produse. În acest sens, autoritățile din Saint Vincent și Grenadinele nu cooperează cu autoritățile statelor portuare, cu încălcarea articolului 20 din Acordul FAO privind măsurile de competența statului portului pentru prevenirea, descurajarea și eliminarea pescuitului ilegal, nedeclarat și nereglementat.
            
         
               (47)
            
            
               Mai mult, așa cum se stipulează în considerentul 38, autoritățile din Saint Vincent și Grenadinele nu au reușit să împiedice debarcarea în porturi a produselor pescărești provenite din pescuitul INN, existând astfel riscul ca acestor produse să li se fi acordat accesul pe piață.
            
         
               (48)
            
            
               Pe baza informațiilor obținute cu ocazia vizitelor la fața locului, Comisia consideră că Saint Vincent și Grenadinele nu este în măsură să garanteze transparența piețelor sale într-un mod care să permită trasabilitatea peștelui sau a produselor pescărești, așa cum se prevede la punctul 71 din PIA INN și la articolul 11.1.11 din Codul de conduită al FAO. În această privință, se pare că Saint Vincent și Grenadinele nu respectă obligația statului portului, stabilită la articolul 23 din UNFSA, de a lua măsuri pentru a promova eficacitatea măsurilor internaționale de conservare și gestionare, inclusiv inspecția în porturi a documentelor, a uneltelor de pescuit sau a capturilor și interzicerea debarcărilor sau a transbordărilor în cazurile în care s-a stabilit că respectivele capturi au fost efectuate într-un mod care subminează eficacitatea măsurilor internaționale de conservare și gestionare.
            
         
               (49)
            
            
               Ținând seama de evoluțiile înregistrate ulterior datei de 12 decembrie 2014, Comisia consideră, în conformitate cu articolul 31 alineatele (3) și (4) din Regulamentul INN, că Saint Vincent și Grenadinele nu și-a îndeplinit obligațiile care îi revin în temeiul dreptului internațional în calitate de stat de pavilion în ceea ce privește pescuitul INN practicat sau sprijinit de către navele de pescuit care arborează pavilionul său sau de către resortisanții săi și că nu a luat suficiente măsuri pentru a împiedica accesul pe piața sa al produselor pescărești provenite din pescuitul INN.
            
         3.2.   Nerespectarea obligațiilor legate de cooperare și de asigurarea aplicării legii [articolul 31 alineatul (5) din Regulamentul INN]
   
   
               (50)
            
            
               Așa cum se stipulează în considerentul 20 al deciziei din 12 decembrie 2014, Comisia a analizat dacă Saint Vincent și Grenadinele a cooperat în mod efectiv cu Comisia în cadrul anchetelor și al activităților conexe și a concluzionat că departamentul pescuitului din Saint Vincent și Grenadinele nu a furnizat Comisiei nicio informație sau răspuns cu privire la modul în care vor remedia deficiențele sistemului lor de gestionare a pescuitului, identificate pe parcursul vizitei Comisiei. Ulterior deciziei din 12 decembrie 2014, Comisia a constatat că autoritățile din Saint Vincent și Grenadinele nu au reacționat la solicitările sale de cooperare în ceea ce privește activitățile de pescuit ilegal ale navelor Asian Warrior și Gotland. Pe baza informațiilor colectate de Comisie, s-a stabilit că această lipsă de cooperare a afectat și cererile de asistență transmise de statele membre și de țările terțe către autoritățile din Saint Vincent și Grenadinele în contextul anchetelor și al activităților conexe.
            
         
               (51)
            
            
               Pe lângă aceasta, documentele prezentate Comisiei în legătură cu planul de acțiune stabilit ca urmare a deciziei din 12 decembrie 2014 nu s-au tradus prin nicio acțiune concretă.
            
         
               (52)
            
            
               În plus, atunci când a evaluat respectarea de către Saint Vincent și Grenadinele a obligațiilor care îi revin în calitate de stat de pavilion, Comisia a analizat și măsura în care această țară a cooperat cu alte state la combaterea pescuitului INN.
            
         
               (53)
            
            
               Pe baza informațiilor obținute în timpul vizitelor la fața locului din mai 2014 și februarie 2016 și de la autoritățile din țări terțe costiere, Comisia a stabilit că navele aflate sub pavilionul Saint Vincent și Grenadinele care operează în zona ICCAT debarcă și transbordează în porturile din Trinidad și Tobago. Autoritățile din Saint Vincent și Grenadinele au recunoscut că guvernul lor nu a cooperat în mod oficial cu autoritățile din Trinidad și Tobago. După adoptarea deciziei Comisiei din 12 decembrie 2014, nu s-a înregistrat niciun progres în această privință.
            
         
               (54)
            
            
               Situația descrisă la considerentul 53 indică faptul că Saint Vincent și Grenadinele nu a cooperat și nu și-a coordonat activitățile cu țările terțe în care debarcă sau transbordează navele aflate sub pavilionul Saint Vincent și Grenadinele, cu scopul de a preveni, descuraja și elimina pescuitul INN, astfel cum se prevede la punctul 28 din PIA INN. Mai mult, Saint Vincent și Grenadinele nu a instituit acorduri sau mecanisme cu alte state și nu a cooperat pe toate căile pentru a asigura respectarea legilor și a măsurilor de conservare și gestionare aplicabile sau a prevederilor adoptate la nivel național, regional sau internațional, așa cum se stabilește la punctul 31 din PIA INN.
            
         
               (55)
            
            
               După cum se detaliază în considerentul 25 al deciziei din 12 decembrie 2014, Comisia a efectuat o analiză pentru a stabili dacă Saint Vincent și Grenadinele luase măsuri eficace de asigurare a aplicării legii în ceea ce privește operatorii responsabili de pescuitul INN și dacă se aplicaseră sancțiuni suficient de severe pentru a-i priva pe contravenienți de avantajele rezultate din activitățile lor de pescuit INN. Elementele de probă disponibile confirmă că Saint Vincent și Grenadinele nu și-a îndeplinit obligațiile care îi revin în temeiul dreptului internațional în ceea ce privește adoptarea unor măsuri eficace de asigurare a respectării legii.
            
         
               (56)
            
            
               Saint Vincent și Grenadinele nu a elaborat nicio strategie națională privind monitorizarea, controlul și supravegherea flotei sale de pescuit și nu a instituit niciun sistem de inspecție și observare. Așa cum se subliniază în considerentul 27 al deciziei din 12 decembrie 2014, în timpul vizitei la fața locului din mai 2014, Comisia a putut constata că Saint Vincent și Grenadinele nu este în măsură să își monitorizeze navele care operează în marea liberă și în ape ale unor țări terțe sau care fac escală în porturi ale unor țări terțe. Pe parcursul vizitei la fața locului din februarie 2016, Comisia a putut verifica faptul că Saint Vincent și Grenadinele nu a remediat deficiențele la nivelul monitorizării flotei și că, prin urmare, nu respecta dispozițiile articolului 94 din UNCLOS, care prevede că un stat de pavilion își asumă jurisdicția în temeiul legislației sale interne asupra fiecărei nave care arborează pavilionul său și asupra comandantului, ofițerilor și echipajului navei respective. Saint Vincent și Grenadinele au încălcat și prevederile articolului 18 alineatul (3) din UNFSA, care stipulează măsurile ce trebuie luate de un stat în privința navelor aflate sub pavilionul său. În plus, Saint Vincent și Grenadinele nu își îndeplinește obligațiile în materie de conformitate și de asigurare a respectării legii, care îi revin în calitate de stat de pavilion și care sunt menționate la articolul 19 din UNFSA, deoarece nu a demonstrat că a acționat și a operat în conformitate cu normele detaliate stabilite la articolul respectiv.
            
         
               (57)
            
            
               Cadrul juridic pentru gestionarea flotei de pescuit a statului Saint Vincent și Grenadinele, care se bazează pe Legea din 2001 privind marea liberă și pe Regulamentul din 2003 privind pescuitul în marea liberă, nu conține o definiție a activităților de pescuit INN. În plus, cadrul juridic actual nu prevede o definiție a încălcărilor grave și nici o listă cuprinzătoare a infracțiunilor grave pedepsite prin sancțiuni severe proporționale. Prin urmare, în forma sa actuală, sistemul de sancțiuni nu este cuprinzător și nu are severitatea necesară pentru a-și îndeplini funcția de descurajare. Modul în care sunt tratate încălcările și încălcările grave nu este adecvat pentru a asigura conformitatea, a descuraja încălcările indiferent de locul în care acestea se produc și a-i priva pe contravenienți de beneficiile rezultate din activitățile lor ilegale, în conformitate cu punctul 21 din PIA INN și cu punctul 38 din Orientările FAO privind performanța statului de pavilion.
            
         
               (58)
            
            
               După cum se evidențiază în considerentele 30 și 31 ale deciziei din 12 decembrie 2014, nivelul de dezvoltare al Saint Vincent și Grenadinele nu poate fi considerat un factor care subminează capacitatea autorităților competente de a coopera cu alte țări și de a întreprinde acțiuni de asigurare a respectării legislației. Evaluarea constrângerilor specifice legate de nivelul de dezvoltare este descrisă mai în amănunt în considerentele 66 și 67 ale prezentei decizii.
            
         
               (59)
            
            
               Având în vedere considerentele 19-31 ale deciziei din 12 decembrie 2014 și evoluțiile ulterioare datei de 12 decembrie 2014, în conformitate cu articolul 31 alineatul (3) și cu articolul 31 alineatul (5) literele (a), (b), (c) și (d) din Regulamentul INN, Comisia consideră că Saint Vincent și Grenadinele nu și-a îndeplinit obligațiile care îi revin în temeiul dreptului internațional în calitate de stat de pavilion în ceea ce privește eforturile de cooperare și de asigurare a respectării legii.
            
         3.3.   Nerespectarea obligațiilor de punere în aplicare a normelor internaționale [articolul 31 alineatul (6) din Regulamentul INN]
   
   
               (60)
            
            
               Conform celor stipulate în considerentele 34-39 ale deciziei din 12 decembrie 2014, Comisia a efectuat o analiză a informațiilor considerate relevante din datele disponibile publicate de organizațiile regionale de gestionare a pescuitului (ORGP), în particular de către Comisia Internațională pentru Conservarea Tonului din Oceanul Atlantic (ICCAT). În plus, Comisia a efectuat o analiză a informațiilor considerate relevante în ceea ce privește statutul Saint Vincent și Grenadinele în calitate de parte contractantă la ICCAT ca urmare a deciziei din 12 decembrie 2014.
            
         
               (61)
            
            
               Trebuie să se ia act de faptul că flota din Saint Vincent și Grenadinele vizează tonul și alte specii de pești mari migratori în zona ICCAT. În acest sens, Saint Vincent și Grenadinele ar trebui să coopereze cu ICCAT, ORGP care este competentă în zona respectivă și pentru speciile menționate. Cu toate acestea, în pofida faptului că Saint Vincent și Grenadinele este parte contractantă la ICCAT, această țară nu îndeplinește obligația care îi revine în calitate de stat de pavilion, în conformitate cu articolul 117 din UNCLOS, de a adopta, în ceea ce privește resortisanții săi, măsuri pentru conservarea resurselor vii din marea liberă.
            
         
               (62)
            
            
               Așa cum se stipulează în considerentele 35-38, între 2011 și 2013, ICCAT a emis o serie de scrisori adresate autorităților din Saint Vincent și Grenadinele. După decizia din 12 decembrie 2014, ICCAT a transmis, în 2016, o nouă scrisoare prin care și-a exprimat îngrijorarea pe lângă autoritățile statului Saint Vincent și Grenadinele, subliniind deficiențele identificate în cadrul reuniunii ICCAT din 2015, și anume depunerea cu întârziere a: (i) raportului anual; (ii) a planului de gestionare a peștelui-spadă din Atlanticul de Nord; și (iii) a tabelelor de conformitate. În această scrisoare, ICCAT a solicitat, de asemenea, autorităților din Saint Vincent și Grenadinele să furnizeze informații suplimentare cu privire la modul în care această țară a pus în aplicare Recomandarea 12-05 a ICCAT privind respectarea măsurilor existente referitoare la conservarea și gestionarea stocurilor de rechini. În plus, ICCAT a raportat lipsa de răspuns la scrisorile în care își manifestase îngrijorarea.
            
         
               (63)
            
            
               În fine, Saint Vincent și Grenadinele nu a adoptat un plan național de acțiune pentru combaterea pescuitului INN, astfel cum se recomandă la punctul 25 din PIA INN.
            
         
               (64)
            
            
               Așa cum se stipulează în considerentul 39 al deciziei din 12 decembrie 2014, Ministerul Agriculturii, Silviculturii și Pescuitului din Saint Vincent și Grenadinele nu este în măsură să asigure o legătură reală între stat și navele aflate sub pavilionul său, conform articolului 91 din UNCLOS.
            
         
               (65)
            
            
               Având în vedere considerentele 35-39 ale deciziei din 12 decembrie 2014 și evoluțiile ulterioare, în conformitate cu articolul 31 alineatele (3) și (6) din Regulamentul INN, Comisia consideră că Saint Vincent și Grenadinele nu și-a îndeplinit obligațiile care îi revin în temeiul dreptului internațional în ceea ce privește normele, reglementările și măsurile de conservare și de gestionare internaționale.
            
         3.4.   Constrângeri specifice țărilor în curs de dezvoltare [articolul 31 alineatul (7) din Regulamentul INN]
   
   
               (66)
            
            
               Se reamintește faptul că, potrivit indicelui de dezvoltare umană al Organizației Națiunilor Unite (8), Saint Vincent și Grenadinele este considerată o țară cu un grad înalt de dezvoltare umană (locul 97 din 188 de țări). Se reamintește de asemenea faptul că, în conformitate cu Regulamentul (CE) nr. 1905/2006 al Parlamentului European și al Consiliului (9), Saint Vincent și Grenadinele este inclusă în categoria „Țări și teritorii cu venituri medii superioare”.
            
         
               (67)
            
            
               Conform celor stipulate în considerentul 42 al deciziei din 12 decembrie 2014, nu s-au găsit probe coroborante care să indice faptul că incapacitatea Saint Vincent și Grenadinele de a-și îndeplini obligațiile care îi revin în temeiul dreptului internațional ar fi rezultatul unor constrângeri legate de nivelul de dezvoltare. În același mod, nu există probe concrete care să permită corelarea deficiențelor constatate în ceea ce privește monitorizarea, controlul și supravegherea activităților de pescuit cu lipsa capacităților și a infrastructurii. În această privință, se remarcă faptul că autoritățile din Saint Vincent și Grenadinele nu au invocat niciun argument cu privire la constrângerile legate de nivelul de dezvoltare și au susținut că administrația lor are un bun nivel de eficiență în ansamblu.
            
         
               (68)
            
            
               Ținând seama de considerentele 41, 42 și 43 ale deciziei din 12 decembrie 2014 și de evoluțiile ulterioare datei de 12 decembrie 2014, Comisia consideră, în conformitate cu articolul 31 alineatul (7) din Regulamentul INN, că performanța generală a statului Saint Vincent și Grenadinele în ceea ce privește activitățile de pescuit nu este afectată de nivelul său de dezvoltare.
            
         4.   CONCLUZIE PRIVIND IDENTIFICAREA CA ȚARĂ TERȚĂ NECOOPERANTĂ
   
   
               (69)
            
            
               Având în vedere concluziile formulate în ceea ce privește faptul că Saint Vincent și Grenadinele nu și-a îndeplinit obligațiile care îi revin în temeiul dreptului internațional în calitate de stat de pavilion, stat portuar, stat de coastă sau stat de piață și nu a întreprins acțiuni pentru a preveni, descuraja și elimina pescuitul INN, această țară ar trebui să fie identificată în conformitate cu articolul 31 din Regulamentul INN ca țară terță necooperantă în ceea ce privește combaterea pescuitului INN.
            
         
               (70)
            
            
               Ținând seama de articolul 18 alineatul (1) litera (g) din Regulamentul INN, autoritățile competente ale statelor membre sunt obligate să refuze importul produselor de pescuit în Uniune, fără a fi necesar să solicite probe suplimentare sau să trimită o cerere de asistență statului de pavilion, în momentul în care constată că certificatul de captură a fost validat de către autoritățile unui stat de pavilion identificat ca stat necooperant în conformitate cu articolul 31 din respectivul regulament.
            
         
               (71)
            
            
               Trebuie precizat că identificarea Saint Vincent și Grenadinele ca țară pe care Comisia o consideră necooperantă nu exclude nicio acțiune subsecventă întreprinsă de Comisie sau de Consiliu în vederea stabilirii unei liste a țărilor necooperante.
            
         5.   PROCEDURA COMITETULUI
   
   
               (72)
            
            
               Măsurile prevăzute în prezenta decizie sunt conforme cu avizul Comitetului pentru pescuit și acvacultură,
            
         ADOPTĂ PREZENTA DECIZIE:
   Articolul 1
   Statul Saint Vincent și Grenadinele este identificat ca țară terță pe care Comisia o consideră țară terță necooperantă în ceea ce privește combaterea pescuitului ilegal, nedeclarat și nereglementat.
   Articolul 2
   Prezenta decizie intră în vigoare în ziua următoare datei publicării în Jurnalul Oficial al Uniunii Europene.
   
      Adoptată la Bruxelles, 23 mai 2017.
      
         
            Pentru Comisie
         
         
            Președintele
         
         Jean-Claude JUNCKER
      
   
   
      (1)  JO L 286, 29.10.2008, p. 1.
   
      (2)  Decizia Comisiei din 12 decembrie 2014 de notificare a unei țări terțe în privința căreia Comisia consideră că există posibilitatea de a fi identificată ca țară terță necooperantă în temeiul Regulamentului (CE) nr. 1005/2008 al Consiliului de instituire a unui sistem comunitar pentru prevenirea, descurajarea și eliminarea pescuitului ilegal, nedeclarat și nereglementat (JO C 453, 17.12.2014, p. 5).
   
      (3)  http://www.lesoleil.sn/2016-03-22-23-21-32/item/53178-peche-illicite-dans-les-eaux-senegalaise-en-fuite-le-navire-gotland-imo-arraisonne-en-espagne.html
   
      (4)  A se vedea Nota violetă a Interpol (Interpol Purple Notice) nr. 248 din 13 ianuarie 2015, https://www.ccamlr.org/en/compliance/non-contracting-party-iuu-vessel-list, și nota de subsol 13.
   
      (5)  A se vedea nota de subsol 3.
   
      (6)  Legea nr. 2015-18 din 13 iulie 2015.
   
      (7)  A se vedea nota de subsol 3.
   
      (8)  Informații preluate de la http://hdr.undp.org/en/statistics
   
      (9)  Regulamentul (CE) nr. 1905/2006 al Parlamentului European și al Consiliului din 18 decembrie 2006 de stabilire a unui instrument de finanțare a cooperării pentru dezvoltare (JO L 378, 27.12.2006, p. 41).